જુઓ, ભગવાનની મરજી આગળ હંમેશાં આપણે ઝૂકવું જોઈએ. આપણે કેવળ ભગવાનને કાલાવાલા કરી શકીએ, સંતો-મહાત્મા પાસેથી આશીર્વાદ મેળવી શકીએ, આપણી ઈચ્છા ભગવાનના ચરણે મૂકી શકીએ, પણ તેમની મરજી વિરુદ્ધનું ફળ મેળવવાની આશા ક્યારેય રાખવી ન જોઈએ. અહીં ચિત્રકેતુ રાજાને અંગિરા ઋષિએ વાર્યા છતાંય તેમણે પોતાની જીદ ચાલુ રાખી અને છેવટે અંગિરા ઋષિને કૃતદ્યુતિને સંતાન પ્રપ્તિ માટે ફળ આપ્યું. તે ફળ ખાધા પછી કૃતદ્યુતિને સારા દિવસો જાય છે. થોડા દિવસ પછી કૃતદ્યુતિને પુત્રરત્નનો જન્મ થાય છે. વાતાવરણ આનંદ-ઉલ્લાસથી છવાઈ જાય છે, રાજાનો આનંદ સમાતો નથી. મહેલમાં કૃતદ્યુતિના માન વધી જાય છે, આ જોઈ અન્ય રાણીઓને ઈર્ષા આવે છે. લાગ જોઈ અન્ય રાણીઓ કાવતરું રચે છે અને પુત્રને ઝેર પાઈ દે છે. હળાહળ કાતિલ ઝેરની અસરથી કુંવરનું મૃત્યુ થાય છે.